               ЕВРОПЕЙСКА КОМИСИЯ
            Брюксел, 19.11.2018
            COM(2018) 753 final
            2018/0391(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конференцията на страните по Ротердамската конвенция във връзка с процедурите за гарантиране на спазването

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Конференцията на страните по Ротердамската конвенция във връзка с предвиденото предложение за процедурно приложение, съдържащо процедурите и институционалните механизми за определяне на случаите на неспазване.

               2.Контекст на предложението

               2.1.Ротердамска конвенция

               Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди (наричана по-долу „Конвенцията“) има за цел насърчаване на споделената отговорност и съвместните усилия на страните в международната търговия с опасни химични вещества с оглед опазване на човешкото здраве и на околната среда и подпомагане на екологосъобразната употреба на посочените химични вещества. Конвенцията създава правно обвързващи задължения за прилагане на процедурата за предварително обосновано съгласие (процедура PIC) и защитава държавите, по-специално развиващите се страни, от нежелан износ на химикали от държави производителки, като на страните износители се налагат задължения за износ.

               Споразумението влезе в сила на 24 февруари 2004 г.

               Европейският съюз е страна по споразумението
                  1
               .

               2.2.Конференция на страните (СоР) по Ротердамската конвенция

               Конференцията на страните, установена съгласно член 18 от Конвенцията, е управляващият орган на Ротердамската конвенция. Този орган заседава обикновено на всеки две години, за да наблюдава изпълнението на Конвенцията. Освен това той също така извършва преглед на химикалите, представени за разглеждане от Комитета за преглед на химичните вещества.

               В съответствие с членове 44 и 45 от процедурния правилник на Конференцията на страните по Ротердамската конвенция всяка страна има право на един глас. Регионални организации за икономическа интеграция обаче, както например Европейския съюз, упражняват своето право на глас с брой гласове, равен на броя на техните държави членки, които са страни по Конвенцията.

               2.3.Предвиден акт на Конференцията на страните

               На 9-ото си редовно заседание, което ще се състои от 29 април до 10 май 2019 г., Конференцията на страните ще разгледа въпроса за приемането на допълнително приложение, съдържащо процедурите и институционалните механизми за определяне на случаите на неспазване („предвидения акт“). Предложеното ново приложение включва mutatis mutandis същия текст, който вече беше обсъден на заседанията на CoP7 и CоР8 и подкрепен от преобладаващото мнозинство от страните.

               Посоченото приложение би попаднало в обхвата на член 22, параграф 2 от Конвенцията, в който се предвижда процедура за приемане на приложения, които се свеждат до процедурни, научни, технически или административни въпроси. Предвиденият акт се основава на съществуващо споразумение, което не променя обхвата или съдържанието на Конвенцията.

               Целта на предвидения акт е по-ефективно изпълнение на Ротердамската конвенция, като се включва механизъм за определяне на случаите на неспазване, изискван съгласно член 17 от Конвенцията. Член 17 гласи: „Конференцията на страните в реални срокове разработва и приема процедури и институционални механизми за определяне на случаите на неспазване на разпоредбите на конвенцията и отношението към страните, за които се установи, че са допуснали нарушения“.

               Определянето на неспазване е от решаващо значение за повишаване на прозрачността и на готовността на страните да изпълняват международните си задължения. Приложеното предложение представлява алтернативно средство за подпомагане на страните, които желаят да установят процедури за гарантиране на спазването, като се използва текст, вече подготвен на предходни заседания на Конференцията на страните. Целта е да започнат да се ползват предимствата от вече съществуващ улесняващ механизъм за гарантиране на спазването, който ще помогне за набелязването на проблеми и решения при спазването на разпоредбите и в крайна сметка ще доведе до по-голяма ефективност на Конвенцията.

               Въпреки че в текста на Конвенцията ясно се посочва, че процедури и механизми за отстраняване на нарушения трябва да бъдат разработени и приети „в реални срокове“, 14 години след влизането в сила на Конвенцията и след преговорите на всичките осем заседания на СоР, проведени оттогава, страните все още не са приели такива процедури и механизми.

               В съответствие с член 22, параграф 1 от споразумението предложеното допълнително приложение към Конвенцията „представлява[т] неразделна част от нея, освен ако изрично не е предвидено друго. Позоваването на тази конвенция съставлява в същото време позоваване на което и да е приложение към нея“. Приемането на приложението не изисква ратифициране от страните, за да влезе в сила. Освен това всяка страна, която отхвърля предложението, съгласно член 22, параграф 3, буква б) може да не прилага новото приложение, което би представлявало изход за държавите, гласуващи против него.  По този начин предвиденият акт ще бъде обвързващ за всички страни, които не са избрали да не го прилагат.

               3.Позиция, която трябва да се заеме от името на Съюза

               Предвид неговата водеща роля в разработването на политики за опазване на околната среда от решаващо значение е ЕС да потвърди отново глобалния си ангажимент за насърчаване на по-добро изпълнение на многостранните споразумения и стандартите в областта на околната среда. Още на заседанието на работната група „Международни аспекти на околната среда“ на 7 юни 2018 г. (по темата за международното управление на химикали) делегациите на държавите членки изрично подкрепиха инициативата за предложение от името на ЕС, с което да се установи механизма за гарантиране на спазването в допълнително приложение към Конвенцията.

               Освен това инициативата е в съответствие с приоритета на Комисията „Юнкер“ Съюзът да стане по-силен участник на световната сцена с помощта на целите за устойчиво развитие, по-специално за добро здраве (3) и отговорно потребление и производство (12), както и с помощта на Седмата програма за действие за околната среда.

               Поради това Съюзът следва да подкрепи предложеното приложение и бъде негов съвносител преди заседанието на CoP9.

               Позицията, която трябва да се заеме от името на Съюза на Конференцията на страните, трябва да бъде установена, тъй като допълнителното приложение ще бъде обвързващо за Съюза. Тази позиция следва да бъде установена във възможно най-кратък срок, за да се гарантира подкрепата за допълнителното приложение.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвиждат процедурите за приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер по международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Прилагане в конкретния случай

               Конференцията на страните е орган, създаден със споразумение, а именно по силата на Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди.

               Актът, който Конференцията на страните има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 22 от Ротердамската конвенция.

               Предвиденият акт не допълва, нито изменя институционалната рамка на споразумението. Той също така няма да има решаващо влияние върху съдържанието на законодателството на ЕС.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение по член 218, параграф 9 от ДФЕС зависи преди всичко от целта и съдържанието на предвидения акт, по отношение на който се заема позиция от името на Съюза. Ако предвиденият акт преследва две цели или се състои от два компонента и ако едната от целите или единият от компонентите могат да се определят като главни, докато другата цел или компонент имат само допълнителен характер, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от главната или преобладаващата цел или компонент.

               4.2.2.Прилагане в конкретния случай

               Основната цел и съдържание на предвидения акт са свързани с околната среда. Въпреки това, макар приетите съгласно Ротердамската конвенция мерки да преследват цел в областта на околната среда, тяхното естество е свързано до голяма степен и с търговията.

               4.3.Заключение

               Следователно материалноправното основание на предложеното решение следва да бъдат член 207, параграф 3 и член 192, параграф 1 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на CoP ще прилага Ротердамската конвенция чрез ново процедурно приложение, целесъобразно е след приемането му приложението да бъде публикувано в Официален вестник на Европейския съюз.

               2018/0391 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Конференцията на страните по Ротердамската конвенция във връзка с процедурите за гарантиране на спазването

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 и член 207, параграф 3 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди (наричана по-долу „Конвенцията“) беше сключена от името на Съюза с Решение 2006/730/ЕО на Съвета
                  3
                и влезе в сила на 24 февруари 2004 г.

               (2)Съгласно член 22 от Конвенцията Конференцията на страните може да приема допълнителни приложения към Конвенцията, които се свеждат до „процедурни, научни, технически или административни въпроси“.

               (3)На 9-ото редовно заседание на Конференцията на страните, което ще се проведе от 29 април до 10 май 2019 г., страните ще разгледат въпроса за приемането на допълнително процедурно приложение, с което ще се въведе механизъм за определяне на случаите на неспазване, изискван съгласно член 17 от Конвенцията.

               (4)Тъй като допълнителното приложение ще бъде обвързващо за Съюза, е целесъобразно да се установи позицията, която трябва да се заеме от името на Съюза  на Конференцията на страните.

               (5)Съюзът потвърждава отново, че насърчаването на по-добро изпълнение на многостранните споразумения и стандартите в областта на околната среда, както и глобалният ангажимент за това са от решаващо значение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на предстоящата Конференция на страните по Ротердамската конвенция, е да се подкрепи проектът на акт („предвиденият акт“), приложен към настоящото решение, и/или възможни подобрения, които водят до приемане на процедурите и институционалните механизми за определяне на случаите на неспазване съгласно изискванията на член 17 от Конвенцията.

               Член 2

               Адресат на настоящото решение е Комисията.

               Член 3

               След приемането му от Конференцията на страните по Ротердамската конвенция предвиденият акт се публикува в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        2006/730/ЕО: Решение на Съвета от 25 септември 2006 г. относно одобрението от името на Европейската общност на Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди; OВ L 299, 28.10.2006 г., стр. 23—25 (ES, CS, DA, DE, ET, EL, EN, FR, IT, LV, LT, HU, NL, PL, PT, SK, SL, FI, SV); ОВ L 335M, 13.12.2008 г., стр. 514—519 (MT).

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        OВ L 299, 28.10.2006 г., стр. 23–25.

    ---documentbreak---

               ЕВРОПЕЙСКА КОМИСИЯ
            Брюксел, 19.11.2018
            COM(2018) 753 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конференцията на страните на Ротердамската конвенция във връзка с процедурите за гарантиране на спазването

               ПРИЛОЖЕНИЕ

               Проект за решение RC-9/[  ]: Процедури и механизми за гарантиране на спазването на Ротердамската конвенция

               Представен от ...

               Реши да приеме приложение VII към Конвенцията, съдържащо процедурите и институционалните механизми за гарантиране на спазването на Ротердамската конвенция, поместени в приложението към настоящото решение.

               ДОПЪЛНЕНИЕ.

               Приложение VII: Процедури и механизми за гарантиране на спазването на Ротердамската конвенция

               (1)Създава се Комитет за спазване на разпоредбите (наричан по-нататък „Комитетът“).

               Членове

               (2)Комитетът се състои от 15 членове. Членовете се номинират от страните и се избират от Конференцията на страните въз основа на равноправно географско представяне на петте регионални групи на Обединените нации.

               (3)Членовете трябва да имат професионален опит и специални квалификации по предмета, влизащ в обхвата на Конвенцията. Те изпълняват функциите си обективно и във висшия интерес на Конвенцията.

               Избор на членове

               (4)На първото си заседание след влизането в сила на настоящото приложение Конференцията на страните избира осем членове на Комитета за един мандат и седем членове за два мандата. На всяко редовно заседание след това Конференцията на страните избира нови членове за два пълни мандата, които да заменят членовете, чийто мандат е изтекъл или скоро ще изтече. Не се допускат повече от два последователни мандата. За целите на настоящото приложение „мандат“ означава периода, който започва в края на едно редовно заседание на Конференцията на страните и продължава до края на следващото редовно заседание на Конференцията на страните.

               (5)Ако член на Комитета подаде оставка или по друга причина не е в състояние да завърши мандата си или да изпълнява своите функции, страната, която е номинирала този член, номинира заместник, който да изслужи остатъка от мандата.

               Ръководство

               (6)Комитетът избира свой председател. Заместник-председател и докладчик се избират от Комитета на ротационен принцип в съответствие с правило 30 от процедурния правилник на Конференцията на страните.

               Заседания

               (7)Комитетът провежда заседания при необходимост и по възможност успоредно със заседанията на Конференцията на страните или други органи на Конвенцията.

               (8)При спазване на параграф 9 по-долу заседанията на Комитета са публични за страните и обществеността, освен ако комитетът реши друго.

               Когато Комитетът разглежда изложения, представени съгласно параграф 12 или 13, заседанията на Комитета са отворени за страните, но закрити за обществеността, освен ако въпросната страна, чието спазване на разпоредбите се поставя под въпрос, се съгласи на друго.

               Страните или наблюдателите, за които заседанието е отворено, нямат право да участват в заседанието, освен ако Комитетът и страната, чието спазване на разпоредбите се поставя под въпрос, уговорят друго.

               (9)При представяне на изложения за възможно неспазване на разпоредбите от дадена страна, тази страна се поканва да участва в проучването на представеното изложение от Комитета. Тя обаче не може да участва в разработването и приемането на препоръка или заключение на Комитета.

               (10)Комитетът полага всички усилия за постигане на споразумение с консенсус по всички важни въпроси. Когато това не е възможно, в доклада се отразяват становищата на всички членове на Комитета. Ако всички усилия за постигане на консенсус са изчерпани и не е постигнато споразумение, като крайна мярка решенията се вземат с мнозинство от четири пети от присъстващите членове с право на глас или от осем членове, в зависимост от това кое число е по-голямо. Необходим е кворум от десет членове на Комитета.

               (11)Всеки член на Комитета трябва да избегне преки и косвени конфликти на интереси по отношение на всички въпроси, които се разглеждат от Комитета. Когато даден член е изправен пред пряк или косвен конфликт на интереси или е гражданин на страна, чието спазване се поставя под въпрос, този член уведомява за това обстоятелство Комитета преди разглеждането на въпроса. Съответният член не участва в разработването и приемането на препоръка или заключение на Комитета по този въпрос.

               (12)Изложения може да бъдат представени в писмена форма чрез секретариата от следните страни, като се прилагат букви a) и б):

               а)страна, която счита, че въпреки максималните полагани усилия не е или няма да бъде в състояние да спазва определени задължения по Конвенцията. Такова изложение следва да съдържа информация за съответните конкретни задължения, както и оценка на причините, поради които страната може да не е в състояние да изпълни тези задължения. Когато е възможно, следва да се представят обосноваващи данни или указания за това къде може да се намерят такива данни. Изложението може да включва предложения за решения, които според страната са най-подходящи за нейните конкретни нужди.

               б)страна, която е пряко засегната или има вероятност да бъде пряко засегната от предполагаемото неизпълнение на задълженията по Конвенцията от друга страна. Страна, която възнамерява да представи изложение по смисъла на настоящата буква, следва преди това да проведе консултации със страната, чието спазване на разпоредбите се поставя под въпрос. Изложението следва да съдържа информация за съответните конкретни задължения, както и обосноваващи изложението данни, включително информация за начина, по който страната е засегната или има вероятност да бъде засегната.

               (13)С цел да оцени възможните трудности, пред които са изправени страните при изпълнение на техните задължения съгласно член 4, параграф 1, член 5, параграфи 1 и 2 и член 10 от Конвенцията, след получаване от секретариата на съответна информация, представена от тези страни съгласно посочените разпоредби, Комитетът уведомява страните в писмена форма относно въпроса, който предизвиква опасения. Ако въпросът не бъде разрешен в срок от 90 дни чрез консултация между секретариата и съответната страна, той ще бъде проучван по-подробно от Комитета в съответствие с параграфи 16—24.

               (14)Секретариатът препраща изложенията, представени съгласно параграф 12, буква a) по-горе, в рамките на две седмици от получаването им на членовете на Комитета, за да бъдат обсъждани на следващото заседание на Комитета.

               (15)Секретариатът изпраща копия от изложенията, представени съгласно параграф 12, буква б) или в изпълнение на параграф 13 — в рамките на две седмици от получаването на изложенията — на страната, чието спазване на Конвенцията се поставя под въпрос, и на членовете на Комитета, за да бъдат обсъдени на следващото заседание на Комитета.

               (16)Страни, чието спазване се поставя под въпрос, може да представят отговори или коментари на всеки етап от процедурата, описана в настоящото решение.

               (17)Без да се засяга параграф 16 по-горе, допълнителната информация, предоставена от трета страна, чието спазване се поставя под въпрос, в отговор на дадено изложение, следва да бъде препратена от същата тази страна до секретариата в срок от три месеца от датата на получаване на изложението, освен ако обстоятелствата на конкретния случай изискват удължаване на срока. Тази информация се предава незабавно на членовете на Комитета, за да бъде обсъдена на следващото заседание на Комитета. При представено изложение съгласно параграф 12, буква б) по-горе секретариатът препраща информацията и на страната, представила изложението.

               (18)Комитетът може да реши да не разглежда дадено изложение, ако го счита за

               а)несъществено;

               б)явно неоснователно.

               Улесняване

               (19)Комитетът разглежда всички изложения, представени му съгласно параграф 12 или в изпълнение на параграф 13 по-горе, за да установи фактите и първопричините на съответния въпрос, който предизвиква опасения, и да съдейства за разрешаването му, като взема предвид член 16 на Конвенцията. За тази цел Комитетът може да предоставя на дадена страна следното:

               а)консултация;

               б)необвързващи препоръки;

               в)друга допълнителна информация, необходима за подпомагане на страната в разработването на план за спазване на разпоредбите, включително срокове и цели.

               Възможни мерки за преодоляване на проблеми със спазването

               (20)Ако комитетът — след като е извършил процедурата за улесняване съгласно параграф 19 по-горе и като вземе предвид причината, вида, степента и честотата на трудностите при спазването на разпоредбите, включително финансовия и техническия капацитет на страните, чието спазване се поставя под въпрос — счита за необходимо да предложи допълнителни мерки за преодоляване на проблеми на дадена страна при спазването на разпоредбите, той може да препоръчва на Конференцията на страните (в рамките на способностите му съгласно член 18, параграф 5, буква в) от Конвенцията) да предприеме следните мерки в съответствие с международното право, за да се постигне спазване на разпоредбите:

               а)
                     допълнителна подкрепа за съответната страна в рамките на Конвенцията, например, когато е уместно, улесняване на достъпа до финансови ресурси, техническа помощ и изграждане на капацитет;

               б)
                     предоставяне на консултации по отношение на бъдещото спазване на разпоредбите на Конвенцията, за да се помогне на страните да ги прилагат и да се насърчи сътрудничеството между всички страни;

               в)
                     изискване към съответната страна да предостави актуална информация относно своите усилия;

               г)
                     издаване на изявление, в което се изразява загриженост от възможно бъдещо неспазване на разпоредбите;

               д)
                     излизане с изявление, в което се изразява загриженост от настоящото неспазване на разпоредбите;

               е)
                     изискване към изпълнителния секретар да оповести публично дадени случаи на неспазване на разпоредбите;

               ж)
                     препоръка към съответната страна да предприеме мерки във връзка с проблема на неспазването с цел той да бъде решен.

               Обработка на информацията

               (21)Чрез секретариата Комитетът може да получава относима информация:

               а)от страните;

               б)от уместни източници (с предварителното съгласие на съответната страна или по указание на Конференцията на страните), ако счита това за необходимо и подходящо,

               в)по механизма за обмен на информация в рамките на Конвенцията и от уместни междуправителствени организации. Комитетът предоставя такава информация на съответната страна и я приканва да представи коментари по нея.

               По въпроси, които са внесени за обсъждане в Комитета, той може също да изисква информация от секретариата (ако е уместно, под формата на доклад).

               (22)За целите на разглеждането на системни проблеми на общото спазване Комитетът може в съответствие с параграф 25:

               а)да изисква информация от всички страни;

               б)в съответствие с приложимото ръководство от Конференцията на страните да поиска относима информация от надеждни източници и външни експерти; и

               в)да се консултира със секретариата и да се опира на своя опит и знания.

               (23)Съгласно член 14 от Конвенцията Комитетът, всички страни и всички лица, участващи в разискванията на Комитета, защитават поверителността на информацията, предоставена в условията на поверителност.

               Мониторинг

               (24)Комитетът за спазване на разпоредбите следва да наблюдава последиците от мерките, предприети в съответствие с параграф 19 или 20 по-горе.

               Общи проблеми, свързани със спазването на разпоредбите

               (25)Комитетът за спазване на разпоредбите може да разглежда системни проблеми на общото спазване, които са от интерес за всички страни, когато:

               а)това се изисква от Конференцията на страните;

               б)в изпълнение на задачите си в рамките на Конвенцията Комитетът реши въз основа на информация, получена от страните и препратена от секретариата до Комисията, реши, че е необходимо да се разгледа проблем на общото спазване и да се докладва за него на Конференцията на страните.

               Доклади до Конференцията на страните

               (26)На всяко редовно заседание на Конференцията на страните Комитетът представя доклад за разглеждане и одобряване от Конференцията, в който се отразява следното:

               а)извършената от Комитета работа;

               б)заключенията или препоръките на Комитета;

               в)бъдещата работна програма на Комитета, включително график на предвидените заседания, които той счита за необходими за изпълнение на работната си програма.

               Други спомагателни органи

               (27)Когато дейностите на Комитета по определени въпроси се припокриват с отговорностите на друг орган на Ротердамската конвенция, Конференцията на страните може да възложи на Комитета да се консултира с този орган.

               Обмен на информация в рамките на други съответни многостранни споразумения в областта на околната среда

               (28)Когато е уместно, Комитетът може — или по искане на Конференцията на страните, или директно — да изисква конкретна информация от комитети за спазване на разпоредбите, занимаващи се с опасни вещества и отпадъци под егидата на други съответни многостранни споразумения в областта на околната среда, и да докладва на Конференцията на страните за тези дейности.

               Преглед на механизма за гарантиране на спазването

               (29)Конференцията на страните извършва редовен преглед на изпълнението на процедурите и механизмите, установени в настоящото приложение.

               Връзка с уреждане на спорове

               (30)Тези процедури и механизми не засягат член 20 от Конвенцията.